Document ID: 32000R1532

Komisijos reglamentas (EB) Nr. 1532/2000
2000 m. liepos 13 d.
iš dalies keičiantis Reglamentą (EB) Nr. 805/1999, nustatantį tam tikras priemones, skirtas įgyvendinti Tarybos reglamentą (EB) nr. 718/1999 dėl Bendrijos laivyno pajėgumo politikos skatinti vidaus vandenų transportą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 29 d. Tarybos reglamentą (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą [1], ypač į jos 9 straipsnio 3 dalį,
kadangi:
(1) Reglamento (EB) nr. 718/1999 7 straipsnyje reikalaujama, kad Komisija nustatytų išsamias taisykles tame reglamente apibrėžtai Bendrijos laivyno pajėgumų politikai vykdyti.
(2) Pagal Reglamentą (EB) Nr. 718/1999 priimto Komisijos reglamento (EB) Nr. 805/1999 [2] 4 straipsnyje nurodyti taisyklės "sena už nauja" santykiai, taikytini nuo 1999 m. balandžio 29 dienos.
(3) Reglamento (EB) nr. 718/1999 4 straipsnio 2 dalyje reikalaujama nuolatos mažinti "sena už nauja" santykį, kad jis kuo greičiau ir reguliariais etapais būtų sumažintas iki nulio ne vėliau kaip iki 2003 m. balandžio 29 dienos. Todėl turėtų būti nustatytas "sena už nauja" santykis 2000 m.
(4) Dėl įvairių vidaus vandenų transporto rinkos sektorių ekonominės plėtros tikslinga sumažinti įvairius "sena už nauja" santykius, minėtus Reglamento (EB) nr. 718/1999 4 straipsnyje ir nustatytus Reglamento (EB) nr. 805/1999 4 straipsnyje, tačiau nepakenkiant nuo 1990 m. vykdyto struktūrinio gerinimo pasiekimams. Sausakrūviams laivams santykis turėtų būti sumažintas iki 0,80:1, nes sektorius ir toliau auga. Tanklaiviams santykį reikia keisti mažiau, iki 1,15:1, nes situacija šiame sektoriuje ir toliau kelia rūpestį, ir rinka nesiplečia. Daugiau patikslinti reikia stūmikų santykį, iki 0,50:1, nes pajėgumai šiame sektoriuje nėra per daug dideli.
(5) Dėl šiame reglamente nustatytų priemonių savo nuomonę pateikė Bendrijos laivynų pajėgumų ir skatinimo politikos ekspertų grupė, sudaryta pagal Reglamento (EB) Nr. 805/1999 6 straipsnį,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EB) Nr. 805/1999 iš dalies pakeičiamas taip:
1. 4 straipsnio 1 dalyje santykis "1:1" pakeičiamas į "0,80:1".
2. 4 straipsnio 2 dalyje santykis "1,30:1" pakeičiamas į "1,15:1".
3. 4 straipsnio 3 dalyje santykis "0,75:1" pakeičiamas į "0,50:1".
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 13 d.

Labels: 8